फाल्गुन सुदी पूर्णिमा की शाम के मुहूर्त के अनुसार विभिन्न मौहल्लों में लकड़ी के ढ़ेर के रूप होलिका बनाई जाती है। जिसके बीच में एक लकड़ी का खम्भ रोपा जाता है। वह प्रह्लाद का प्रतीक होता है। इस दिन सुबह सभी हिन्दू परिवारों में गोबर के गोल चक्करों से बनी माला को बहिन व बुआ अपने भाइयों व भतीजों के सिर पर पानी के लोटे के साथ सात बार घुमाती हैं, तिलक करती हैं और उसे मिठाई खिलाती हैं। भाई अपनी बहिनों को बदले में रुपये देता है। वर्तमान में गोबर की माला की जगह फूलों की माला का उपयोग होने लगा है। शाम को सभी गोबर की मालाएं होलिका-दहन के समय होलिका सहित जला दी जाती हैं।